无咎兄贈子方寺丞見約出院奉謁復用原韵上呈子方兼答无咎見及語
作者：張耒
朝代：宋

paragraphs: 曹侯驥骨雙瞳方，流沙萬里志不忘。
讀書故山蘭蕙芳，咳唾不顧尚書郎。
參軍朔方試所長，奮鬚决策服老蒼。
願得一索縛狡狂，凱歌揉馘獻明堂。
黄河東峙萬旗槍，義渠竟失先零羌。
坐師失律無否臧，但恨不取東關糧。
黄君詩力回魁岡，十客未得一登床。
携君秀句展我旁，草書紙上蛟龍驤。
謂我君舍城東隍，年來長嘯棄軍裝。
載酒欲訪執戟揚，休日出門如矙亡。
坐令耿耿願莫償，紫衣宣詔襆被囊。
獻書貢士學與鄉，羅庭充屋書萬行。
風鬃霧鬣簡驌驦，考評唐虞論夏商。
相過近如蜂隔房，君家八斗陳思王。
千年門戶有輝光，任城健將獰鬚黄。
猗蘭之苗不敢香，家人寄衣秋晚凉。
滯留華館付杯觴，天高月明新雁翔。
明燈高談夜未央，屈指計日引領望。
來時汗流今雨霜，重門事嚴御史章。
頼君諧捷解色莊，還家有日未用忙。
眉間黄色是何祥，晁侯約我走門牆。
但無閉關休饋漿，莫以獸微弓弗張。